ประกาศ ก.พ.อ. เรื่อง หลักเกณฑ์และวิธีการพิจารณาแต่งตั้งบุคคลให้ดำรงตำแหน่งผู้ช่วยศาตราจารย์ รองศาสตราจารย์ และศาสตราจารย์ (ฉบับที่ 6) พ.ศ. 2555
ประกาศ ก
ประกาศ ก.พ.อ.
เรื่อง
หลักเกณฑ์และวิธีการพิจารณาแต่งตั้งบุคคลให้ดำรงตำแหน่ง
ผู้ช่วยศาสตราจารย์
รองศาสตราจารย์ และศาสตราจารย์ (ฉบับที่ ๖)
พ.ศ. ๒๕๕๕
 

เพื่อให้หลักเกณฑ์การแต่งตั้งบุคคลให้ดำรงตำแหน่งผู้ช่วยศาสตราจารย์
รองศาสตราจารย์ และ ศาสตราจารย์ ส่งเสริมให้คณาจารย์เข้าสู่ตำแหน่งทางวิชาการเพิ่มขึ้น
โดยการสร้างผลงานทางวิชาการอย่างเหมาะสมตามพันธกิจ วิสัยทัศน์
และยุทธศาสตร์ของสถาบันอุดมศึกษา
ทั้งที่เป็นความรู้ใหม่และความรู้ที่ใช้ในการแก้ไขปัญหาและพัฒนาสังคมหรือประเทศ
จึงเห็นควรแก้ไขเพิ่มเติมประกาศ ก.พ.อ. เรื่อง
หลักเกณฑ์และวิธีการพิจารณาแต่งตั้งบุคคลให้ดำรงตำแหน่งผู้ช่วยศาสตราจารย์
รองศาสตราจารย์ และศาสตราจารย์ (ฉบับที่ ๒) พ.ศ. ๒๕๕๐

อาศัยอำนาจตามความในมาตรา ๑๔ (๓) และมาตรา ๑๘ ประกอบกับมาตรา ๒๘
แห่งพระราชบัญญัติระเบียบข้าราชการพลเรือนในสถาบันอุดมศึกษา พ.ศ. ๒๕๔๗
ซึ่งแก้ไขเพิ่มเติมโดยพระราชบัญญัติระเบียบข้าราชการพลเรือนในสถาบันอุดมศึกษา
(ฉบับที่ ๒) พ.ศ. ๒๕๕๑ ก.พ.อ. จึงกำหนดหลักเกณฑ์
และวิธีการพิจารณาแต่งตั้งบุคคลให้ดำรงตำแหน่งผู้ช่วยศาสตราจารย์ รองศาสตราจารย์
และศาสตราจารย์ ดังต่อไปนี้

ข้อ ๑[๑] ประกาศ ก.พ.อ. นี้ ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป

ข้อ ๒
ให้ยกเลิกความในข้อ ๕.๑.๓ แห่งประกาศ ก.พ.อ. เรื่อง
หลักเกณฑ์และวิธีการพิจารณาแต่งตั้งบุคคลให้ดำรงตำแหน่งผู้ช่วยศาสตราจารย์
รองศาสตราจารย์ และศาสตราจารย์ (ฉบับที่ ๒) พ.ศ. ๒๕๕๐ และให้ใช้ความต่อไปนี้แทน
๕.๑.๓ ผลงานทางวิชาการ ประกอบด้วยผลงาน ต่อไปนี้
(๑) ผลงานแต่งหรือเรียบเรียง ตำรา หนังสือ หรือบทความทางวิชาการ
ซึ่งมีคุณภาพดี และได้รับการเผยแพร่ตามเกณฑ์ที่ ก.พ.อ. กำหนด หรือ
(๒) ผลงานวิจัย ซึ่งมีคุณภาพดี และได้รับการเผยแพร่ตามเกณฑ์ที่
ก.พ.อ. กำหนด ทั้งนี้
ไม่นับงานวิจัยที่ทำเป็นส่วนของการศึกษาเพื่อรับปริญญาหรือประกาศนียบัตรใด ๆ หรือ
(๓) ผลงานทางวิชาการในลักษณะอื่น ซึ่งมีคุณภาพดี และได้รับการเผยแพร่
ตามเกณฑ์ที่ ก.พ.อ. กำหนด
ทั้งนี้ ผลงานทางวิชาการตามข้อ ๕.๑.๓ (๑) (๒) และ (๓)
ต้องเป็นงานที่มีลักษณะคุณภาพ ๓ องค์ประกอบดังนี้ร่วมด้วย คือ (๑)
ก่อให้เกิดความรู้ใหม่ (๒) มีการวิเคราะห์หรือสังเคราะห์ และ (๓)
สามารถนำไปใช้ประโยชน์ได้หรือมีผลกระทบต่อการพัฒนาชุมชน สังคมหรือประเทศ

ข้อ ๓
ผลงานทางวิชาการสำหรับการเสนอขอกำหนดตำแหน่งทางวิชาการทุกตำแหน่งต้องเป็นผลงานที่มีทิศทางการศึกษาหรือวิจัยตามกรณีใดกรณีหนึ่งหรือหลายกรณีตามความเหมาะสมของแต่ละสาขาวิชา
ดังต่อไปนี้
๑) สอดคล้องกับศักยภาพหรือทรัพยากรของแต่ละพื้นที่
เพื่อก่อให้เกิดประโยชน์ และการพัฒนาประเทศในด้านต่าง ๆ
๒) เพื่อให้รู้เท่าทันกับการเปลี่ยนแปลงของบริบทโลก
๓) เพิ่มขีดความสามารถในการแข่งขันของประเทศ
๔) พัฒนาและส่งเสริมชุมชนหรือสังคมให้มีความเข้มแข็ง
๕) ก่อให้เกิดประโยชน์ต่อวงวิชาการ

ข้อ ๔
การพิจารณาแต่งตั้งบุคคลให้ดำรงตำแหน่งทางวิชาการที่สภาสถาบันอุดมศึกษา
ได้รับเรื่องไว้แล้วและอยู่ระหว่างการดำเนินการ
ให้ดำเนินการพิจารณากำหนดตำแหน่งตามประกาศ ก.พ.อ. เรื่อง
หลักเกณฑ์และวิธีการพิจารณาแต่งตั้งบุคคลให้ดำรงตำแหน่งผู้ช่วยศาสตราจารย์
รองศาสตราจารย์ และศาสตราจารย์ (ฉบับที่ ๒) พ.ศ. ๒๕๕๐ ต่อไปจนแล้วเสร็จ


ประกาศ
ณ วันที่ ๑๗ กันยายน พ.ศ. ๒๕๕๕
ศาสตราจารย์สุชาติ ธาดาธำรงเวช
รัฐมนตรีว่าการกระทรวงศึกษาธิการ
ประธาน
ก.พ.อ.








ปริยานุช/จัดทำ
๒๕ ตุลาคม ๒๕๕๕

ณัฐพร/ตรวจ
๒๕ ตุลาคม ๒๕๕๕

ศิรวัชร์/ปรับปรุง
๒๓ กุมภาพันธ์ ๒๕๕๙

[๑] ราชกิจจานุเบกษา
เล่ม ๑๒๙/ตอนพิเศษ ๑๕๘ ง/หน้า ๑๐/๑๘ ตุลาคม ๒๕๕๕